মার্ভেল সিনেম্যাটিক ইউনিভার্স
মার্ভেল সিনেম্যাটিক ইউনিভার্স (এমসিইউ) একটি মার্কিন মিডিয়া ফ্রেঞ্চাইজি এবং কাল্পনিক দুনিয়া যা একটি সুপারহিরো চলচ্চিত্র সিরিজকে ঘিরে আবর্তিত, মার্ভেল স্টুডিওস দ্বারা স্বাধীনভাবে প্রযোজিত এবং মার্ভেল কমিকস প্রকাশিত চরিত্র ভিত্তি করে তৈরি। ফ্রেঞ্চাইজিটি কমিক বই, স্বল্পদৈর্ঘ্য চলচ্চিত্র এবং টেলিভিশন সিরিজে বিস্তৃত হয়েছে।
এমসিইউ-এর প্রথম চলচ্চিত্র হিসেবে আয়রন ম্যান (২০০৮) মুক্তি পায় যার মাধ্যমে প্রথম ধাপ শুরু হয় এবং মার্ভেল’স দ্য অ্যাভেঞ্জারস (২০১২) চলচ্চিত্রের মাধ্যমে এই ধাপের সমাপ্তি ঘটে। দ্বিতীয় ধাপটি শুরু হয় আয়রন ম্যান ৩ (২০১৩) দিয়ে এবং শেষ হয় অ্যান্ট-ম্যান (২০১৫) চলচ্চিত্রের মাধ্যমে। মার্ভেল চলচ্চিত্রগুলো বর্তমানে তৃতীয় ফেজে আছে যা শুরু হয় ক্যাপ্টেন আমেরিকা: সিভিল ওয়ার (২০১৬) এর মুক্তির মাধ্যমে এবং শেষ হবে অ্যাভেঞ্জার্স: এন্ডগেম (২০১৯) মুক্তির মাধ্যমে। মার্ভেল টেলিভিশন দুনিয়াটিকে আরো বিস্তৃত করে। প্রথমে ২০১৩ সালে নেটওয়ার্ক টেলিভিশন এবিসিতে মার্ভেল’স এজেন্টস অফ শিল্ড এর মাধ্যমে এবং পরবর্তিতে ২০১৫ সালে অনলাইন স্ট্রিমিং নেটফ্লিক্সে মার্ভেল’স ডেয়ারডেভিল এর মাধ্যমে। এছাড়াও এমসিইউতে সহযোগী কমিক এবং ভিডিওতে মুক্তিপ্রাপ্ত স্বল্পদৈর্ঘ্য চলচ্চিত্র অন্তর্ভুক্ত রয়েছে।
ফ্রেঞ্চাইজিটিকে একটি অসাধারণ এবং যুগান্তরী সাফল্য হিসেবে বিবেচনা করা হয়। এটি অন্যান্য চলচ্চিত্র এবং টেলিভিশন স্টুডিওকে, যাদের কমিক বই চলচ্চিত্রে রূপান্তরের অধিকার রয়েছে, একই রকম দুনিয়া তৈরিতে আগ্রহী করেছে।
বিষয়শ্রেণী:কাল্পনিক দুনিয়া বিষয়শ্রেণী:মার্ভেল স্টুডিওস